**נֹסַח**

אָבִי בָּאֶבֶן אֶת חַיָּיו חָקַק.

אֲנִי בָּרוּחַ.

אָבִי רִהֵט בֵּיתוֹ בְּצֶבַע חַם וְחוּם וּבְמוּצָק,

אֲנִי בְּצֶבַע כְּפוֹר וּבְרָהִיטֵי נוֹצָה קַלִּים מֵרוּחַ.

אָבִי נָשַׁם עִם אֱלֹהָיו,

אֲנִי עִם עַיִט.

אָבִי צָמַח מֵרְחוֹבָיו

אֲנִי אֲפִלּוּ לֹא מִבַּיִת.

אָבִי שָׁתַק. לִבּוֹ הָלַם.

אֲנִי הוֹלֵם. לִבִּי שׁוֹתֵק.

אָבִי כְּבָר מֵת. מִקְדָּשׁ מְעַט לוֹ:אֶבֶן.

אֲנִי עוֹד חַי וּמִקְדָּשִׁי בָּרוּחַ.

מַה יִּשְׂרַד עֵת אֲסֹעַר כַּתֶּבֶן?

בְּנִי אֶת שְׁמִי לֹא יַחֲקֹק עַל לוּחַ.